**Dagsorden**

**Inviterede:** Jeanette Broby, Eva Sonne, Josefine Olsen, Ninette Bagge, Line Hansen, Rita Thalund, Helen Berner, Anni Andersen, Helle Oldenborg.

**Tilstede:**

**Godkendelse af referat fra sidste møde:**

**Orientering fra formanden:**

**Orientering fra Næstformanden:**

Banken har krævet en ændring i vores vedtægter. Derfor **skal bilag gennemlæses** (indsat nederst på siden) og forhåbentlig forhåndgodkendes.

Så sendes vedægterne til godkendelse hos Drf, inden der indkaldes til ekstraordinær generalforsamling.

**Orientering fra Rita.:** (Status på holdene, er der ledige pladser) (eller andet)

**Orientering fra stævneudvalget:**

Kommende ministævner.

Stævneudvalget ønsker ikke, for fremtiden, at være ansvarlige for ministævnerne.

Hvad skal der ske med ministævnerne.

 Skal de være forældrearrangerede.

 Hovmarken arrangerede.

 Slet ikke være.

Andre tiltag

Skal rideklubben tilbyde at betale en del af hestelejen til vores stævner, så vores rideskoleryttere mærker en fordel ved at vi tjener penge på Sørby Markedet.

Som det er nu, er det kun de ryttere som springer, der har glæde af vores penge.

**Hvad sker der i marts og april:**

21-22/3 ministævne – laves om til et ryttertræf kun for klubbens rideskoleryttere, ny tilmeldingsmetode.

**Hvad er der af småting som skal laves:**

**Eventuelt:**

NÆSTE MØDE:

**har spiseligt med 😊-**

Vi ses med godt humør. Jeanette

Vedtægter for Hashøj Rideklub 2020

§ 1 Navn og hjemsted Foreningen

Hashøj Rideklub er stiftet i 1982 og har hjemsted i Slagelse kommune. Foreningen er tilsluttet Dansk Ride Forbund (DRF) under Danmarks Idræts-Forbund (DIF) og er underlagt disses love og bestemmelser.

§ 2 Formål

Foreningens formål er at dyrke ridesporten og med udgangspunkt i fællesskabet og det sociale liv i klubben at udbrede kendskabet til denne idræt. Det er endvidere foreningens formål at udvikle medlemmernes lyst til at engagere sig og tage et medansvar i foreningen.

§ 3 Medlemskab

Som aktivt medlem kan optages enhver, der er fyldt 1 år. Medlemmerne er forpligtet til at overholde foreningens vedtægt og leve op til foreningens formålsbestemmelse. Udmeldelse skal ske skriftligt til bestyrelsen med mindst 1 måneds varsel til ophør pr.1. januar eller 1. juli.

§ 4 Indmeldelse

Indmeldelse skal ske skriftligt til foreningens kasserer. For medlemmer under 18 år skal indmeldelsen underskrives af forældre eller værge.

§ 5 Udmeldelse

Udmeldelse skal ske skriftligt til kassereren med en måneds varsel til udgangen af en kontingentperiode, som er pr.1. januar eller 1. juli. I forbindelse med udmeldelse skal medlemmets eventuelle økonomiske mellemværender med foreningen afvikles.

§ 6 Kontingent

Kontingentet fastsættes af generalforsamlingen. Kontingentet opkræves forud for hver den 1. februar.

§ 7 Restance

Er kontingentet ikke betalt senest 45 dage efter forfaldsdato, kan bestyrelsen med mindst 8 dages skriftligt varsel slette vedkommende.
Ingen, der er udelukket pga. kontingentrestance, kan optages på ny, før de har betalt deres gæld til rideklubben.

§ 8 Udelukkelse og eksklusion

Et medlem kan udelukkes midlertidigt eller permanent (eksklusion), såfremt vedkommende handler til skade for foreningen, eller såfremt vedkommende ikke opfylder sine medlemsforpligtelser.

I sager om udelukkelse har medlemmet krav på at blive hørt, inden bestyrelsen træffer sin afgørelse.

I sager om eksklusion har medlemmet desuden krav på, at sagen afgøres på førstkommende generalforsamling, og at sagen sættes på dagsordenen som et særligt punkt.

En generalforsamlings beslutning om eksklusion kræver samme majoritet som ved ændring af foreningens vedtægt.

§ 9 Ordinær generalforsamling

Generalforsamlingen er foreningens øverste myndighed i alle anliggender. Ordinær generalforsamling afholdes én gang årligt inden udgangen af februar måned. Indkaldelse med angivelse af dagsorden og indkomne forslag skal finde sted med fire ugers varsel ved opslag i klubben og på klubbens facebookside. Forslag, som ønskes behandlet på den ordinære generalforsamling skal være indsendt skriftligt til bestyrelsen senest to uger før generalforsamlingens afholdelse. Er der indkommet forslag, forelægges disse til medlemmerne sammen med dagsorden og det reviderede regnskab.

Adgang til generalforsamlingen har alle foreningens medlemmer, samt hvem bestyrelsen måtte indbyde.

Stemmeret har aktive medlemmer, som ikke er i kontingentrestance, når de er fyldt 16 år.

For medlemmer under 16 år har forældre/værge adgang til og stemmeret på generalforsamlingen. Forældre/værge har én stemme pr. barn, som er medlem af klubben. For at opnå stemmeret skal kontingentet være betalt og medlemskabet skal have varet i mindst 3 måneder. Der kan kun stemmes ved personligt fremmøde

En rettidig indvarslet generalforsamling er beslutningsdygtig uanset de fremmødtes antal.

§ 10 Dagsorden

Dagsorden for den ordinære generalforsamling skal mindst omfatte følgende punkter:

1) Valg af dirigent og referent

2) Bestyrelsens beretning for det forløbne år

3) Forelæggelse af årsrapport (inkl. revideret regnskab) for det forløbne år til godkendelse

4) Forelæggelse af bestyrelsens budgetforslag for det kommende år til godkendelse

5) Fastsættelse af kontingent

6) Behandling af indkomne forslag

7) Valg af formand (i lige år)

8) Valg af kasserer (i ulige år)

9) Valg af sekretær (i ulige år)

10) Valg af øvrige bestyrelsesmedlemmer

11) Valg af to suppleanter til bestyrelsen

12) Valg af revisor og revisorsuppleant

13) Eventuelt

§ 11 Generalforsamlingens ledelse

Forhandlingerne på generalforsamlingen ledes af en dirigent, der vælges af generalforsamlingen, og som ikke må være medlem af bestyrelsen. Beslutninger træffes ved almindeligt flertal. Dog kræver vedtægtsændringer og beslutning om foreningens opløsning kvalificeret flertal, jf. §§ 17 og 18. Afstemning forgår ved håndsoprækning, såfremt fem medlemmer forlanger det foretages den skriftlig. Der kan ikke stemmes ved fuldmagt.

Der udfærdiges et referat over generalforsamlingens beslutninger. Referatet godkendes og underskrives af dirigenten.

§ 12 Ekstraordinær generalforsamling

Ekstraordinær generalforsamling kan til enhver tid indkaldes af bestyrelsen og skal indkaldes, når mindst en femtedel af foreningens stemmeberettigede medlemmer skriftligt over for bestyrelsen fremsætter ønske herom med en angivelse af det emne, som ønskes behandlet. Generalforsamlingen skal afholdes senest fire uger efter begæringens modtagelse. For så vidt angår krav til indkaldelsen, mødets ledelse, afstemning m.m. gælder de samme bestemmelser som for den ordinære generalforsamling.

§ 13 Bestyrelsen

Bestyrelsen er foreningens daglige ledelse og repræsenterer foreningen i alle forhold. Bestyrelsen består af en formand, en næstformand, en kasserer, en sekretær og yderlig et medlem, og vælges for to år ad gangen på den ordinære generalforsamling.

Formanden og 1 bestyrelsesmedlem er på valg i lige år, medens kassereren, sekretæren og 1 bestyrelsesmedlem er på valg i ulige år. Valgbare til bestyrelsen er medlemmer, der er fyldt 18 år og har stemmeret, jf. § 9.
I tilfælde af at jobbet som kasserer lægges udenfor bestyrelsen - og vedkommende derved fungerer som ren forretningsfører - erstattes kassereren med yderligere et bestyrelsesmedlem.

Bestyrelsen kan nedsætte nødvendige udvalg til varetagelse af løbende eller enkeltstående opgaver. Bestyrelsen fastsætter selv sin forretningsorden. Bestyrelsen er kun beslutningsdygtig, når mindst halvdelen af dens medlemmer, herunder formanden eller næstformanden, er til stede. Over bestyrelsens forhandlinger føres en protokol. De vedtagne beslutninger og foretagne handlinger forpligter foreningen i henhold til vedtægten.

§ 14 Regnskab

Foreningens regnskabsår er kalenderåret. Bestyrelsen skal inden den 1. februar afgive årsrapport for det foregående år til revisoren. Årsrapporten forelægges den ordinære generalforsamling til godkendelse og skal være forsynet med revisorens påtegning og underskrift.

§ 15 Revision

På den ordinære generalforsamling vælges for et år ad gangen en revisor og en revisorsuppleant. Revisoren skal hvert år i december gennemgå årsrapporten og påse, at beholdningerne er til stede. Revisionsformen er regnskabsmæssig revision, og årsrapporten forsynes med en påtegning. Revisoren har til enhver tid adgang til at efterse regnskab og beholdninger.

§ 16 Tegning og hæftelse

Foreningen tegnes af formanden. Ved økonomiske dispositioner over 10.0000 kr. kræves dog underskrift af formand og kasserer i forening. Køb, salg eller pantsætning af fast ejendom skal godkendes af generalforsamlingen. Ligeledes skal låneoptagelse på mere end 0 kr. godkendes af generalforsamlingen. Der påhviler ikke foreningens medlemmer nogen personlig hæftelse for de forpligtelser, som påhviler foreningen.

Nedenstående tilføjelse, er et krav fra banken:

*"Dispositionsbegrænsninger i foreningens vedtægter er ikke til hinder for, at der kan oprettes Online Banking eller lignende til foreningen. Brug af Online Banking sker på foreningens eget ansvar, og banken kan i den forbindelse ikke påse og dermed heller ikke holdes ansvarlig for, om de ovenfor nævnte begrænsninger i dispositionsretten overholdes"*

§ 17 Vedtægtsændringer

Ændring af vedtægterne kan ske på enhver generalforsamling, når mindst to tredjedele af de afgivne stemmer er for forslaget.

§ 18 Opløsning

Bestemmelse om foreningens opløsning kan kun tages på en i dette øjemed særligt indkaldt ekstraordinær generalforsamling. For at denne er beslutningsdygtig kræves, at mindst to tredjedele af foreningens stemmeberettigede medlemmer er til stede. For at forslaget kan vedtages, kræves, at mindst tre fjerdedele af de afgivne stemmer er for forslaget. Opnås et sådant flertal på en generalforsamling, der ikke er beslutningsdygtig, indkaldes til en ny generalforsamling, hvor beslutning kan træffes med ovennævnte stemmeflerhed, uanset hvilket antal stemmeberettigede medlemmer der er til stede. På generalforsamlingen skal samtidig træffes bestemmelse om, hvilke almennyttige/almenvelgørende formål, foreningens formue, herunder eventuel fast ejendom og løsøre, skal tilgå.